SA se superrykes: Wie hulle is en waar hulle woonArgieffoto Suid-Afrika het nagenoeg 46 800 dollarmiljoenêrs, individue wat ŉ rykdom van meer as $1 miljoen (nagenoeg R12,3 miljoen) het. Dit is volgens New World Wealth se jongste navorsingsverslag. Volgens die verslag het Suid-Afrika 2 060 multi-dollarmiljoenêrs, individue met ŉ rykdom van meer as $10 miljoen (nagenoeg R124 miljoen). Andrew Amoils, hoofnavorser by New World Wealth, het gesê volgens die verslag is 14 700 (of 31%) van Suid-Afrika se dollarmiljoenêrs uit voorheen benadeelde groepe. In die Indiër-/Asiatiese kategorie het die getal dollarmiljoenêrs van 3 600 in 2007 tot 9 800 in 2014 toegeneem. Die getal swart dollarmiljoenêrs het van 2 300 in 2007 tot 4 900 in 2014 toegeneem. Die getal wit dollarmiljoenêrs het van 36 900 in 2007 tot 32 100 in 2014 afgeneem. ‘n Huis in die luukse Zimbali-landgoed. Foto: Private Property/Seeff Johannesburg huisves die meeste van die land se dollarmiljoenêrs, naamlik 23 400 (of 50%). Kaapstad het 8 900 dollarmiljoenêrs, Durban 2 700 en Pretoria 2 500 dollarmiljoenêrs. In die multi-dollarmiljoenêr-kategorie is Sandhurst in Johannesburg die gewildste woongebied met 130 multi-dollarmiljoenêrs wat hier woon, gevolg deur Hydepark en Bryanston. In Kaapstad woon 50 multi-dollarmiljoenêrs in Kampsbaai, gevolg deur Bishopscourt, Constantia en Tokai. Ander gewilde woonbuurte is Knysna, Plettenbergbaai, Umhlanga, Stellenbosch, La Lucia, Franschhoek en Hermanus. Die gewildste landgoedere is Zimbali, Erinvale, Blair Atholl en Silverhurst. Op grond van geloof maak Christene die grootste groep dollarmiljoenêrs uit, naamlik 28 900. Suid-Afrika het 5 300 Moslem-dollarmiljoenêrs, 4 300 Hindoe-dollarmiljoenêrs en 2 500 Joodse dollarmiljoenêrs.